Miss Universe 2019

Ang Miss Universe 2019 ay ang ika-68 edisyon ng Miss Universe pageant, na ginanap sa Tyler Perry Studios sa Atlanta, Georgia, Estados Unidos noong 8 Disyembre 2019.  

Pagkatapos ng kompetisyon, kinoronahan ni Catriona Gray ng Pilipinas si Zozibini Tunzi ng Timog Aprika bilang Miss Universe 2019. Ito ang ikatlong tagumpay ng Timog Aprika sa kasaysayan ng kompetisyon. Nagtapos bilang first runner-up si Madison Anderson ng Porto Riko samantalang nagtapos bilang second runner-up si Sofía Aragón ng Mehiko.

Mga kandidata mula sa 90 mga bansa at teritoryo ang kumalahok sa kompetisyong ito. Pinangunahan ni Steve Harvey ang kompetisyon, samantalang sina Miss Teen USA 1998 Vanessa Lachey at Miss Universe 2012 Olivia Culpo ang nagsilbing mga backstage correspondent. Nagtanghal si Ally Brooke sa edisyong ito. Itinampok rin sa edisyong ito ang bagong Mouawad Power of Unity Crown na nagkakahalaga ng $5 milyon.

Kasaysayan

Lokasyon at petsa ng kompetisyon 
Noong ika-19 ng Disyembre 2018, nabanggit ng Pilipinong politiko at negosyanteng si Chavit Singson na ang ika-68 na edisyon ng kompetisyon ay gaganapin sa Seoul, Timog Korea. Sinabi rin ni Singson na tutulong siya sa paghahanda para sa kompetisyon sa Timog Korea bagaman hindi pa tapos ang mga detalye at hindi pa ito kinukumpirma ng Miss Universe Organization. Huling idinaos ang Miss Universe sa Seoul noong 1980.

Naiulat noong Abril 2019 na ang Pilipinas at Rio de Janeiro sa Brasil ay interesado sa pagho-host ng kompetisyon. Lumaki ang interes sa Pilipinas kasunod ng pagkapanalo ni Catriona Gray noong nakaraang edisyon, na ninanais na makoronahan ang kanyang kahalili sa kanyang sariling bansa, tulad ng ginawa ni Pia Wurtzbach noong 2017. Samantala, idedeklara bilang World Capital of Architecture ng UNESCO para sa taong 2020 ang Rio de Janeiro, at naiulat na naghahanap ang lungsod ng mga internasyonal na kaganapan para sa antisipasyon ng titulo. Noong Mayo 2019, sinabi ng anak ni Chavit Singson na si Richelle Singson-Michael na ang Pilipinas ay isa sa mga bansang nagbi-bid upang i-host ang kompetisyon, at ang LCS Group ay nakatuon sa pagho-host ng kompetisyon sa Pilipinas man o sa Timog Korea.

Naiulat noong Agosto ng kaparehong taon na ang Israel at Timog Aprika ay interesado rin sa pagho-host ng kompetisyon. Umusbong ang mga talakayan tungkol sa pagho-host ng Israel matapos matagumpay na i-host ng Tel-Abib ang Paligsahang Pang-awitin ng Eurovision noong 2019. Interesado rin ang Israel sa pagho-host ng kompetisyon sa susunod na dalawang taon. Subalit, dahil sa kakulangan sa badyet at sa pambansang eleksyon sa Israel, umatras ang bansa sa pagho-host ng kompetisyon. Kalaunan, ang Israel ang nag-host sa ika-70 edisyon ng kompetisyon. Noong ika-31 ng Oktubre 2019, kinumpirma ng Miss Universe Organization na ang kompetisyon ay mangyayari sa Tyler Perry Studios sa Atlanta, Georgia sa ika-8 ng Disyembre 2019.

Pagpili ng mga kalahok 
Ang mga kalahok mula sa 90 mga bansa at teritoryo ay napili upang kumalahok sa kompetisyon. Anim na kandidata ang nailuklok upang kumatawan sa kanilang bansa/teritoryo at isang kandidata ang napili matapos isagawa ang isang bagong kompetisyong pambansa upang palitan ang napatalsik na nanalo.

Si Miss Belgium 2018 Angeline Flor Pua ay iniluklok upang kumatawan sa bansang Belhika sa edisyong ito matapos na piliin ni Miss Belgium 2019 Elena Castro na kumalahok sa Miss World 2019. Iniluklok upang kumatawan sa bansang Pransiya si Miss France 2018 Maëva Coucke matapos na pinili ni Miss France 2019 Vaimalama Chaves na huwag sumali sa kahit anong internasyonal na kompetisyon. Iniluklok naman si Miss Polski 2018 Olga Buława upang kumatawan sa Polonya matapos bitawan ng Miss Polonia Organization ang kanilang prangkisa sa Miss Universe.

Si Anyella Grados ang orihinal na kakatawan sa Peru sa Miss Universe. Gayunpaman, pinatalsik sa trono si Grados kasunod ng isang iskandalo kung saan lumabas ang mga video ni Grados kung saan ito ay lasing at nagsusuka sa publiko. Dahil sa pagpapatalsik kay Grados, naganap ang isang espesyal na edisyon ng Miss Peru 2019 upang piliin ang bagong kinatawan ng Peru sa Miss Universe. Nanalo bilang Miss Peru 2019 si Kelin Rivera.

Sa edisyong ito unang kumalahok ang Bangglades at Gineang Ekwatoriyal, at bumalik ang Litwanya, Rumanya, Sierra Leone, at Tansaniya. Huling kumalahok noong 2014 ang Litwanya, noong 2016 ang Sierra Leone, at noong 2017 ang Rumanya at Tansaniya. Ang mga bansang Gana, Gresya, Guwatemala, Kirgistan, Libano, Rusya, Sambia, Sri Lanka, Suwisa, at Unggarya ay hindi sumali sa edisyong ito. Hindi sumali ang Libano dahil sa mga protesta sa Libano noong ika-17 ng Oktubre 2019. Hindi sumali si Erika Kolani ng Gresya dahil sa kakulangan sa badyet at problema sa US visa. Hindi sumali si Alina Sanko ng Rusya matapos na mag-overlap ang petsa ng Miss World 2019 at Miss Universe 2019. Dahil sa tagal ng pag-anunsyo ng Miss Universe Organization sa lokasyon at petsa ng kompetisyon, hindi natapos ng Miss Russia Organization ang mga plano nito na makahanap ng kapalit ni Sanko. Si Sanko ay ang kinatawan ng Rusya sa susunod na edisyon. Hindi sumali si Didia Mukwala ng Sambia matapos na mabigo ang Miss Universe Zambia Organization na maglaan ng biyahe para kay Mukwala papuntang Atlanta dahil sa sitwasyong pinansyal ng organisasyon. Hindi sumali ang Gana, Guwatemala, Kirgistan, Sri Lanka, Suwisa, at Unggarya matapos na mabigo ang kanilang mga organisasyong pambansa na magdaos ng kompetisyong pambansa o magtalaga ng kalahok.

Sa edisyon ring ito kumalahok ang kauna-unahang kandidatang hayagang lesbian na si Swe Zin Htet ng Miyanmar na umamin ilang araw bago ang kompetisyon.

Mga Resulta

Mga pagkakalagay

Mga espesyal na parangal

Kompetisyon

Pormat ng kompetisyon 
Tulad noong 2018, 20 semifinalist ang napili sa pamamagitan ng paunang kompetisyon at ang mga closed-door interview. Muling isinagawa ang internet voting kung saan ang mga manonood ay maaaring bumoto para sa isang kandidata upang makapasok sa semifinals. Muling ginamit sa ikatlong pagkakataon ang continental format kung saan limang semifinalist ay galing sa Kaamerikahan, Europa, at Aprika at Asya-Pasipiko at limang semifinalist ay kabilang sa wildcards na magmumula sa anumang rehiyong kontinental. Kumalahok sa opening statement ang 20 semifinalist at kalaunan ay pinili ang 10 semifinalist. Kumalahok sa swimsuit competition at evening gown competition ang 10 semfinalist at kalaunan ay pinili ang limang pinalista. Limang pinalista ang sumabak sa paunang question-and-answer round, at tatlong pinalista naman ang sumabak sa final question at closing statement.

Komite sa pagpili 

 Gaby Espino – Artistang Benesolana
 Sazan Hendrix – Negosyanteng Amerikana
 Riyo Mori – Miss Universe 2007 mula sa Hapon
 Cara Mund – Miss America 2018 mula sa Hilagang Dakota
 Bozoma Saint John – Negosyante at marketing executive na Amerikana
 Crystle Stewart – Miss USA 2008 mula sa Texas
 Paulina Vega – Miss Universe 2014 mula sa Kolombiya
 Olivia Jordan – Miss USA 2015 mula sa Oklahoma (bilang hurado sa paunang kompetisyon lamang)

Mga Kandidata

90 kandidata ang kumalahok para sa titulo.

Mga tala

Mga sanggunian

Panlabas na kawing 

 

Miss Universe